Forrige helg ble det meldt om flere voldshendelser i sentrum av Oslo. Flere personer pågrepet etter knivstikking inne på en Deli de Luca-butikk på Grønland. I etterkant av hendelsen ble det klart at en av de pågrepne hadde testet positivt på coronaviruset, og hadde brutt isolasjon i hjemmekarantene.

Politifolkene som rykket ut ble satt i karantene.

Den smittede var en kjenning av politiet, tilhørende en ungdomsgjeng på Grønland. I etterkant skulle det vise seg at personen som ble pågrepet ikke var smittet likevel og politifolka kunne roteres inn i tjenesten igjen.

Det er én av flere hendelser hvor politiet har vært i kontakt med antatt coronasmittede personer.

Det er ikke den eneste utfordringen politiet, eller andre som jobber i området, står overfor.

– Lovløse tider

Waldemar Jahnsen driver utestedet Vaterland ved rus-tunge Brugata. Utestedet er stengt som følge av myndighetenes strenge krav under coronasituasjonen, og Jahnsen var derfor natt til tirsdag på stedet for å ferdigstille papirarbeid i forbindelse med permittering.

#Oslo. Politiet har høy tilstedeværelse i området Tøyen/ Grønland nå. Etter flere voldshendelser blant unge menn i området siste tiden undersøker vi om disse kan ha sammenheng. Ingen er alvorlig skadd, og vi jobber nå for å få tak i de involverte, samt å forebygge nye hendelser. — OPS Politiet Oslo (@oslopolitiops) March 17, 2020

På vei hjem gikk han innom en av kioskene i området, hvor flere, tilsynelatende rusa, personer oppholdt seg.

– Det var helt galematis, de kastet glass rundt seg. Den ansatte var alene på jobb, og var helt ute av seg. Det er utrolig at det tillates at vedkommende var alene på jobb og at det ikke var politi på området, forteller han til Dagbladet.

BRÅK: Politiet har måttet rykke ut til en rekke hendelser på Grønland/Tøyen de siste dagene. Foto: Bjørn Langsem / Dagbladet Vis mer

Jahnsen etterlyser mer politi på stedet, ettersom de som oppholder seg der i utgangspunktet er i en vanskelig situasjon.

– Det er lovløse tider i Brugata. Da jeg gikk oppover der sto det en klynge med veldig rusa mennesker som bare prøvde å få tak i noe nytt dop, som ikke hadde noe sted å gå, og som sannsynligvis bor på gata, sier han.

– De svakeste er ekstremt utsatt i denne tida, så jeg skjønner ikke hvordan det er mulig at det ikke kommer på plass helsepersonell, og at politiet ikke står der hele døgnet. Jeg skjønner at det er en pressa situasjon, men det er den mest utsatte gata i hele Norge.

Bekrefter økt kriminalitet

VATERLAND: Waldemar Jahnsen driver utested i Brugata i Oslo. Foto: Øistein Norum Monsen/Dagbladet. Vis mer

Leder av Enhet sentrum i Oslo politidistrikt, Tore Soldal, bekrefter til Dagbladet at det er økt kriminell aktivitet i sentrumsområdet og i Brugata. Han forteller om forsøk på knivstikking, slåssing og vold, og beskriver en amper stemning de siste dagene.

Tirsdag rykket politiet også ut etter en slåsskamp på Grønland hvor en mann (20) ble knivstukket.

– Det bekymrer oss at når store deler av befolkningen forsvinner fra området så blir det litt hektisk der nede. De er nervøse, sier Soldal.

Tirsdag kveld skriver politiet i Oslo på Twitter at de har høy tilstedeværelse i området Tøyen/Grønland.

– Etter flere voldshendelser blant unge menn i området siste tiden undersøker vi om disse kan ha sammenheng. Ingen er alvorlig skadd, og vi jobber nå for å få tak i de involverte, samt å forebygge nye hendelser, skriver politidistriktet.

Soldal bekrefter at politiet planlegger å øke tilstedeværelsen i området.

– Vi setter inn flere ressurser for å styrke patruljene i området over fem-seks dager. Det betyr at vi må ta ned bemanning på andre steder. Det blir mindre ressurser på etterforsking og forebyggende nå ei tid framover, og mer på det operative, sier han.

Soldal frykter at dette er en corona-relatert trend.

– Det kan se ut som om det er en trend, men det har ikke vart lenge nok til at vi kan si det sikkert, sier han.

Politiet har registrert to oppdrag i Brugata det siste døgnet og 14 oppdrag den siste uka. To personer har blitt innbrakt til arresten.

– Fritt fram å stjele

Sikkerhetssjef i Proff Security, Kaisar Ali, sier det har florert av ungdomsgjenger som utøver hærverk og innbrudd i området de siste dagene.

I tillegg blir overvåkningskameraer ødelagt eller revet ned.

– Kriminalitetsbildet har endret seg helt. Det er mindre folk i gatene, noe som fører til mindre risiko for å bli sett når de gjør hærverk og innbrudd. Når alle er redde for å bli smittet er det fritt fram å stjele. Vi kan ikke stoppe dem fysisk i fare for å bli smittet selv, sier sikkerhetssjefen.

Skru På Lyd Error Error «HELE NORGE KLAPPER»: Klokken 18.00 tirsdag kunne man høre folk klappe flere steder i landet. Initiativtakeren ønsker å hylle de som gjør en ekstra innsats for samfunnet. Video: Kristoffer Løkås Vis mer

I tillegg har en rekke vektere blitt permittert som følge av coronaviruset, og bemanningen er redusert til én vakt per skift. Det til tross for at Kaiser Ali i Proff Security anslår at arbeidsmengden har firedoblet seg.

– Det hadde hjulpet med godt synlig politi, i alle fall på utsatte områder. Ungdommene må snakkes med, tvangsmidler fungerer ikke her, da risikerer man å bli smittet selv.

Han tror mange stjeler fordi de ikke selv har penger til mat.

– Det er ingen som hadde regnet med en sånn situasjon. De som ikke har penger tenker at vi må gjøre noe, om ikke har de ikke mat. Det er en desperat situasjon som fører til desperate handlinger, avslutter han.